Albericus, Dei gratia Hostiensis episcopus, Sancte Sedis apostolice legatus, dilecto filio suo Macario, venerabili abbati sancti Benedicti Floriacensis, ejusque successoribus regulariter substituendis in perpetuum. Parochialem ecclesiam sancti Petri de Sperreia, que est in pago Belesmensi, tibi tuisque successoribus et ecclesie Floriacensi cum omnibus appendiciis suis jure perpetuo possidendam frater noster Gerardus, Sagiensis episcopus, in presentia nostra, astante Hugone venerabili archiepiscopo Rothomagensi, concedente et confirmante, donavit. Nos quoque eamdem ecclesiam tibi tuisque posteris et omnibus in eadem ecclesia Floriacensi Deo servientibus apostolica autoritate et nostra concedimus et confirmamus.